Borið hefur á því að fyrirtæki og verktakar beri fyrir sig nýja persónuverndarlöggjöf og vilji ekki láta af hendi upplýsingar um launakjör og réttindi starfsmanna þegar eftirlitsaðilar á vegum Samiðnar , sambandi iðnfélaga , hafa óskað eftir þeim á vinnustöðum . Um nýtt vandamál er að ræða sem orðið hefur vart við eftir að ný lög um persónuvernd tóku gildi í júlí á þessu ári . Þetta segir Þorbjörn Guðmundsson , framkvæmdastjóri Samiðnar , í samtali við mbl.is „ Það hefur verið að koma upp , sem er umhugsunarvert , að fyrirtæki þykjast ekki mega gefa upplýsingar út af persónuverndarlöggjöfinni . Það er mjög skrýtið mál ef persónuverndarlögin eru hugsanlega að vernda þá sem brjóta lög og reglur . Það er skrýtin nálgun en er raunveruleg , “ segir Þorbjörn . Tók margar vikur og bréfaskrif að fá upplýsingar Í september á síðasta ári hóf Samiðn skipulagt átak sem felst í að fara í heimsóknir á vinnustaði og kalla eftir ítarlegri upplýsingum en áður hafði verið gert . Fram að því hafði vinnustaðaeftirlitið aðallega falist í að kanna skráningar , en með átakinu var tekið skref til viðbótar og farið að óska eftir upplýsingum um launakjör og réttindi starfsmanna hjá stjórnendum . Þorbjörn segir líklegt að láta þurfi á þetta reyna . „ Við vorum í samskiptum við mjög stórt fyrirtæki og það endaði með því eftir mikil bréfaskipti á milli lögfræðinga að þeir opnuðu að megninu til upplýsingarnar sem við vorum að biðja um . Svo er komið upp mál í tengslum við annað fyrirtæki sem segist ekki geta gefið upplýsingar um réttindi manna . Það sé verndað með persónuverndarlöggjöfinni . Þetta er nýtt og þarf að fást niðurstaða í . “ Þorbjörn segir þetta þó ekki endilega þurfa að vera vísbendingu um að fyrirtækin hafi eitthvað að fela . Það hafi allavega ekki verið þannig í fyrra dæminu sem hann nefnir . „ Það er ekki hægt að segja það , loksins þegar þetta kom . En það tók margar vikur og var mikil vinna að ná þessu . “ Nýju lögin eiga ekki að hafa áhrif á upplýsingagjöf Helga Þórisdóttir , forstjóri Persónuverndar , segir nýja persónuverndarlöggjöf ekki eiga að hafa áhrif á þessa upplýsingagjöf , enda sé það hlutverk stéttarfélaga að sinna ákveðnu eftirlitshlutverki á vinnumarkaði . „ Það gefur auga leið að eitt af því er að fá vitneskju um hvort farið er að gildandi kjarasamningum fyrir aðildarfélaga . Ný persónuverndarlöggjöf á ekki að hagga við því . Ný löggjöf snýst umfram annað um aukið öryggi í vinnslu persónuupplýsinga og fræðslu um notkun þeirra , en það á ekki að girða fyrir að upplýsingagjöf sé stöðvuð til þeirra sem fullnægjandi heimildir hafa . “ Helga Þórisdóttir , forstjóri Persónuverndar , segir ekkert í nýju löggjöfinni eiga að hindra upplýsingagjöf til samiðnar . mbl.is / Eggert Helga bendir á að ýmis konar misskilnings hafi gætt varðandi nýju löggjöfina , en segir þó eðlilegt að fólk fari varlega . „ Það er tekið á því með sterkari hætti í nýju löggjöfinni ef látnar eru af hendi upplýsingar án heimildar . En að sama skapi , ef þetta eru sannarlega aðilar á vegum landssambands stéttarfélaga , þá er það meðal hlutverka stéttarfélaga að passa upp á greitt sé samkvæmt kjarasamningum og til þess verða þeir að fá upplýsingar . “ Ný löggjöf á ekki að breyta því . „ Hún á að auka réttindi einstaklinga ekki að búa til umhverfi þar sem hægt er að komast hjá því að borga samkvæmt kjarasamningum . “